**Tyler Bouck** (s. 13. tammikuuta 1980 Camrose, Alberta, Kanada) on kanadalainen entinen jääkiekkoilija, pelipaikaltaan vasen laitahyökkääjä. Hän pelasi urallaan NHL:ssä yhteensä 91 runkosarja- ja kaksi playoff-ottelua tehopistein 4+8=12 sekä keräten 93 jäähyminuuttia. Bouck pelasi suurimman osan urastaan kuitenkin farmisarjoissa, mutta ison osan myös Euroopassa Suomen ja Saksan sarjoissa. Hänen vahvuuksiinsa kuului kova työntekeminen, puolustaminen, maskipelaaminen, taklaaminen ja johtajuus. Bouck tunnettiin useimmiten "asennepelaajana" alemmissa ketjuissa, mutta hänellä oli myös kohtalaisen hyvät hyökkäyspään taidot.

Ura
---

### Seuraura

#### Junioriura

Bouck pelasi ensimmäiset pelinsä WHL-joukkue Prince George Cougarsissa kaudella 1995–1996, jonka hän pelasi kuitenkin suurimmaksi osaksi AJHL-joukkue Sherwood Park Crusadersissa. Ensimmäisellä kokonaisella WHL-kaudellaan 1997–1998 Bouck teki 65 runkosarjaottelussa tehot 11+26=37 sekä 11 playoff-ottelussa yhden maalin. Dallas Stars varasi hänet toisella kierroksella 57. pelaajana NHL:n varaustilaisuudessa 1998.

Kaudella 1998–1999 Bouck oli tehoilla 22+25=47 Cougarsin kolmanneksi paras maalintekijä ja neljänneksi paras pistemies. Hän voitti myös 178 minuutillaan joukkueen sisäisen jäähypörssin. Viimeisellä WHL-kaudellaan 1999–2000 Bouck teki liigan yhden kauden piste-ennätyksensä tehoilla 30+33=63, joilla hän oli Cougarsin kolmanneksi paras pistemies ja maalintekijä. Bouck valittiin kauden päätteeksi WHL:n läntisen konferenssin toiseen tähdistökentälliseen. Jäähyminuutteja hän keräsi neljän WHL-kauden aikana kaikkiaan 466, joilla Bouck sijoittuu Cougarsin kaikkien aikojen seurakohtaisessa jäähypörssissä viidenneksi.

#### Ammattilaisura

Kaudeksi 2000–2001 Bouck siirtyi Dallas Starsin organisaatioon. Hän pelasi tulokaskautensa NHL:ssä, jossa Bouck teki 48 runkosarja- ja yhdessä playoff-ottelussa tehot 2+5=7. Hän pelasi ison osan kaudestaan myös Starsin farmijoukkue Utah Grizzliesissä, IHL:ssä. Kesäkuussa 2001 Bouck kaupattiin Phoenix Coyotesiin vaihdossa Jyrki Lumpeeseen. Hän pelasi kauden 2001–2002 aikana siellä seitsemän NHL-ottelua ja 21 AHL-ottelua sen farmijoukkue Springfield Falconsissa, kunnes Bouck kaupattiin joulukuussa Todd Warrinerin, Trevor Letowskin ja kesän 2003 kolmannen kierroksen NHL-varauksen kanssa Vancouver Canucksiin vaihdossa Drake Berehowskyyn ja Denis Pedersoniin. Hän ei pelannut loppukaudella kuitenkaan ainuttakaan NHL-ottelua Canucksissa, vaan se kului kokonaan sen farmijoukkue Manitoba Moosessa, kuten myös koko seuraava kausi 2002–2003.

Kaudella 2003–2004 Bouck pelasi NHL:ssä 18 runkosarja- ja yhden playoff-ottelun tehopistein 1+2=3. NHL:n työsulun aikana, lokakuussa 2004 hän siirtyi kuukauden mittaisella sopimuksella SM-liigajoukkue Turun Palloseuraan alun perin lähinnä paikkaamaan Marco Tuokon loukkaantumista. Joulukuussa 2004 Bouckin sopimusta jatkettiin kauden 2004–2005 loppuun, mutta siinä oli myös työsulkupykälä, jonka nojalla hän olisi palannut työsulun päättyessä Vancouver Canucksin riveihin. Bouck pelasi varsinkin syyskaudella myös joitakin otteluita kärkiketjuissa, mutta hänen onnistumisensa näkyivät kuitenkin kolmosketjun "raatajan" roolissa. Yhteensä Bouck teki kauden aikana 40 runkosarjaottelussa tehot 3+7=10 sekä 100 jäähyminuuttia, joilla hän voitti TPS:n sisäisen jäähypörssin. Kevään 2005 pudotuspeleissä Bouck teki kuudessa ottelussa yhden maalin, joka ratkaisi TPS:lle toisen puolivälieräottelun voiton 19. maaliskuuta 2005 Hämeenlinnan Pallokerhoa vastaan. Pääsarjauransa ensimmäisen playoff-maalin tehnyt Bouck palkittiin ottelun *Ilta-Sanomien* yhden tähden tähtipelaajana. Ottelusarja meni kuitenkin lopulta HPK:lle voitoin 4–2.

Elokuussa 2005 Bouck teki vuoden mittaisen ja 450 000 dollarin arvoisen jatkosopimuksen Vancouver Canucksin kanssa. Hän lähti tavoittelemaan kaudeksi 2005–2006 paikkaa joukkueen nelosketjusta, mutta Bouck kuitenkin loukkasi nivusensa lokakuussa ja oli sivussa 37 ottelua. Hän pelasi loppukaudella Canucksin nelosketjussa 12 NHL-ottelua sekä kahdeksan ottelua farmijoukkue Manitoba Moosessa. Elokuussa 2006 Bouck teki taas vuoden mittaisen jatkosopimuksen Canucksin kanssa. Myös kausi 2005–2006 meni hänellä pilalle loukkaantumisen takia, sillä Bouck loukkasi olkapäänsä joulukuussa 2006 Moosen AHL-ottelussa Hamilton Bulldogsia vastaan. Hän pelasi kauden aikana kuusi NHL-ottelua ja 24 AHL-ottelua. Bouck toimi Moosen varakapteenina.

Syksyllä 2007 Bouck osallistui Anaheim Ducksin harjoitusleirille, mutta hän ei saanut sen päätteeksi NHL-sopimusta, vaan siirtyi Ducksin farmijoukkue Portland Piratesiin. Bouck nousi joukkueen kapteeniksi. Elokuussa 2008 hän teki sopimuksen Buffalo Sabresin kanssa. Bouck jatkoi kaudella 2008–2009 pelejään Piratesissa, sillä se siirtyi Sabresin uudeksi farmijoukkueeksi. Hän sai tammikuussa 2009 aivotärähdyksen, jonka takia Bouck pelasi runkosarjan aikana vain ottelua. Hän ei kuitenkaan pelannut kauden aikana otteluakaan NHL:ssä.

Bouck siirtyi kaudeksi 2009–2010 Saksan DEL-liigassa pelaavan ERC Ingolstadtin riveihin. Hän teki ammattilaisuransa yhden kauden piste-ennätyksensä tehtyään 56 runkosarjaottelussa tehot 18+21=39. Bouck jakoi Ingolstadtin sisäisen maalipörssin kolmannen sijan Joe Motzkon kanssa. Hän voitti myös kevään 2010 pudotuspelien jäähypörssin 33 minuutillaan. Joulukuussa 2009 Bouck teki vuoden mittaisen jatkosopimuksen joukkueen kanssa.

Kausi 2010–2011 Bouckilla päättyi jo 19 hänen pelaamansa ottelun jälkeen nivelsidevammaan joulukuun 2010 puolessavälissä. Bouck teki maaliskuussa 2011 taas vuoden mittaisen jatkosopimuksen Ingolstadtin kanssa. Saman vuoden marraskuussa hän jatkoi sopimustaan kahdella vuodella kevään 2014 saakka. Bouck nousi kaudella 2011–2012 Ingolstadtin kapteeniksi. Kausi 2012–2013 hänellä jäi loukkaantumisten takia taas vain 18 runkosarjaottelun mittaiseksi. Kauden 2013–2014 päätteeksi Bouck johdatti Ingolstadtin Saksan-mestaruuteen, johon hän päätti lopettaa uransa.

### Maajoukkueura

Bouck oli voittamassa alle 20-vuotiaiden MM-hopeaa vuonna 1999 sekä pronssia vuonna 2000, jolloin hän toimi Kanadan varakapteenina.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1995–1996 | Sherwood Park Crusaders | AJHL | 22 | 10 | 21 | 31 | 58 | – | – | – | – | – |
|  | Prince George Cougars | WHL | 7 | 2 | 1 | 3 | 4 | – | – | – | – | – |
| 1996–1997 | Prince George Cougars | WHL | 12 | 0 | 2 | 2 | 11 | – | – | – | – | – |
| 1997–1998 | Prince George Cougars | WHL | 65 | 11 | 26 | 37 | 90 | 11 | 1 | 0 | 1 | 21 |
| 1998–1999 | Prince George Cougars | WHL | 56 | 22 | 25 | 47 | 178 | 2 | 0 | 2 | 2 | 10 |  |  |  |  |  |  | JMM | 7 | 1 | 0 | 1 | 2 |
| 1999–2000 | Prince George Cougars | WHL | 57 | 30 | 33 | 63 | 183 | 13 | 6 | 13 | 19 | 36 | Ykköstähdistö |  |  |  |  |  | JMM | 7 | 1 | 2 | 3 | 20 |
| 2000–2001 | Utah Grizzlies | IHL | 24 | 2 | 6 | 8 | 39 | – | – | – | – | – |
|  | Dallas Stars | NHL | 48 | 2 | 5 | 7 | 29 | 1 | 0 | 0 | 0 | 0 |
| 2001–2002 | Springfield Falcons | AHL | 21 | 1 | 2 | 3 | 33 | – | – | – | – | – |
|  | Phoenix Coyotes | NHL | 7 | 0 | 0 | 0 | 4 | – | – | – | – | – |
|  | Manitoba Moose | AHL | 20 | 4 | 4 | 8 | 25 | – | – | – | – | – |
| 2002–2003 | Manitoba Moose | AHL | 76 | 10 | 28 | 38 | 103 | 14 | 2 | 2 | 4 | 10 |
| 2003–2004 | Manitoba Moose | AHL | 49 | 11 | 14 | 25 | 100 | – | – | – | – | – |
|  | Vancouver Canucks | NHL | 18 | 1 | 2 | 3 | 23 | 1 | 0 | 0 | 0 | 0 |
| 2004–2005 | TPS | SM-liiga | 40 | 3 | 7 | 10 | 100 | 6 | 1 | 0 | 1 | 12 |
| 2005–2006 | Manitoba Moose | AHL | 8 | 0 | 1 | 1 | 8 | – | – | – | – | – |
|  | Vancouver Canucks | NHL | 12 | 1 | 1 | 2 | 21 | – | – | – | – | – |
| 2006–2007 | Manitoba Moose | AHL | 24 | 1 | 3 | 4 | 36 | – | – | – | – | – |
|  | Vancouver Canucks | NHL | 6 | 0 | 0 | 0 | 16 | – | – | – | – | – |
| 2007–2008 | Portland Pirates | AHL | 79 | 11 | 18 | 29 | 86 | 13 | 0 | 2 | 2 | 8 |
| 2008–2009 | Portland Pirates | AHL | 63 | 7 | 16 | 23 | 80 | 5 | 1 | 0 | 1 | 0 |
| 2009–2010 | ERC Ingolstadt | DEL | 56 | 18 | 21 | 39 | 80 | 9 | 1 | 2 | 3 | 33 |
| 2010–2011 | ERC Ingolstadt | DEL | 19 | 3 | 5 | 8 | 33 | – | – | – | – | – |
| 2011–2012 | ERC Ingolstadt | DEL | 43 | 11 | 13 | 24 | 64 | 7 | 0 | 2 | 2 | 35 |
| 2012–2013 | ERC Ingolstadt | DEL | 18 | 5 | 5 | 10 | 26 | – | – | – | – | – |
| 2013–2014 | ERC Ingolstadt | DEL | 30 | 2 | 6 | 8 | 41 | 19 | 2 | 6 | 8 | 26 |
| 5 kautta | yhteensä | NHL | 91 | 4 | 8 | 12 | 93 | 2 | 0 | 0 | 0 | 0 |
| 7 kautta | yhteensä | AHL | 340 | 45 | 86 | 131 | 471 | 32 | 3 | 4 | 7 | 18 |
| 5 kautta | yhteensä | DEL | 166 | 39 | 50 | 89 | 244 | 35 | 3 | 10 | 13 | 94 |
| 1 kausi | yhteensä | SM-liiga | 40 | 3 | 7 | 10 | 100 | 6 | 1 | 0 | 1 | 12 |

Lähteet
-------

* Tyler Bouck The Internet Hockey Databasessa (englanniksi)
* Tyler Bouck Legends of Hockey -sivustolla (englanniksi)
* Tyler Bouck *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Tyler Bouck *Elite Prospects*. Everysport Media Group AB.  (englanniksi)
2. 1 2  NHL:ssä tapahtuu, 12 elokuuta: Muir Capitalsiin, runsaasti muita uusia sopimuksia  12.8.2005. Jatkoaika.com. Viitattu 22.6.2013.
3. ↑  Tyler Bouck The Internet Hockey Databasessa (englanniksi)
4. 1 2 3  Tyler Bouck Legends of Hockey -sivustolla (englanniksi)
5. ↑  Eliteprospects.com – Prince George Cougars (englanniksi)
6. ↑  Varaustilaisuuden kaupankäynnin seuranta – Peca ja Yashin Islandersiin  24.6.2001. Jatkoaika.com. Viitattu 22.6.2013.
7. ↑  Vancouver ja Phoenix tekivät vaihtokaupan  29.12.2001. Jatkoaika.com. Viitattu 22.6.2013.
8. ↑  Tyler Bouck TPS-paitaan  22.10.2004. Jatkoaika.com. Viitattu 22.6.2013.
9. ↑  Bouck jatkaa TPS:ssä  15.12.2004. Jatkoaika.com. Viitattu 22.6.2013.
10. ↑  Helminen, Antti; Mesikämmen, Jani: TPS-miehistön kevättodistukset  22.4.2005. Jatkoaika.com. Viitattu 22.6.2013.
11. ↑  Mesikämmen, Jani: TPS:n työjuhdat tyytyväisinä  19.3.2004. Jatkoaika.com. Viitattu 23.6.2013.
12. ↑  Tilastot – SM-liiga  19.3.2004. SM-liiga. Viitattu 23.6.2013. [vanhentunut linkki]
13. ↑  Mänty, Miika: Canucksin pelaajat arvostelussa  5.6.2006. Jatkoaika.com. Viitattu 22.6.2013.
14. ↑  NHL:ssä tapahtuu: Rivers St. Louisiin, Fitzpatrick Vancouveriin, Kessel ja Lombardi sopimuksiin  19.8.2006. Jatkoaika.com. Viitattu 22.6.2013.
15. ↑  SABRES SIGN TYLER BOUCK  8.8.2008. Buffalo Sabres. Viitattu 22.6.2013. (englanniksi)
16. ↑  Roy, Chris: Bouck changes course for new waters  27.4.2009. Maine Hockey Journal.  Arkistoitu 28.7.2009. Viitattu 22.6.2013. (englanniksi)
17. ↑  Tyler Bouck kommt von den Portland Pirates  29.4.2009. ERC Ingolstadt.  Arkistoitu 22.2.2012. Viitattu 22.6.2013. (saksaksi)
18. ↑  ERC zieht Option bei Leistungsträger Tyler Bouck  11.12.2009. ERC Ingolstadt. Viitattu 22.6.2013. (saksaksi)[vanhentunut linkki]
19. ↑  Tyler Bouck bleibt ein Panther  1.3.2011. ERC Ingolstadt. Viitattu 22.6.2013. (saksaksi)[vanhentunut linkki]
20. ↑  Der Kapitän bleibt an Bord  28.11.2011. ERC Ingolstadt. Viitattu 22.6.2013. (saksaksi)[vanhentunut linkki]
21. ↑  "Ohne Timo stünden wir nicht hier"  30.4.2014. donaukurier.de. Viitattu 6.3.2015. (saksaksi)